Yau ce ranar bikin yan gudun hijira ta duniya - BBC News Hausa
Yau ce ranar bikin yan gudun hijira ta duniya
20 Yuni 2011
https://www.bbc.com/hausa/news/2011/06/110620_refugee
Image caption Wasu yan gudun hijira da suka fito daga Syria
Yau ce ranar da Majalisar Dinkin Duniya ta ware a matsayin ranar 'yan gudun hijira ta duniya.
Bincike dai ya nuna cewa akwai 'yan gudun hijira sama da miliyan goma sha shida a duniya, akwai kuma kimanin mutane miliyan ashirin da shida a sassan daban daban na duniya wadanda suka rasa muhallansu.
Tun bayan hambaradda shugaban kasar Tunisia Zine al-Abidini Bin Ali a watan Janairu, 'yan gudun hijira fiye da dubu arba'in ne daga Arewacin Afrika suka iso tsibirin Lampedusa dake kasar Italiya, inda suke neman hanyoyin kyautata rayuwarsu.
To a Najeriya ma dai, mutane da dama ne suka rasa muhallansu, sakamakon tashe -tashen hankulan da suka auku bayan zaben shugaban kasar a sassa daban daban na kasar.
A jihar Kaduna dake arewacin Najeriya, yanzu haka dubun dubatar jama'a ne ke zaune a sansanin 'yan gudun hijirar da gwamnatin jihar ta tanadar, bayan da mutanen suka rasa muhallansu sakamakon rikicen rikicen bayan zaben .